# Ψηφιακή Επεξεργασία Σήματος (2020-2021)

## ΜΑΡΓΑΡΗΣ ΑΘΑΝΑΣΙΟΣ

###### σήμερα - 11:25 π.μ.

##

Ανακοίνωση | Ημερομηνία
--- | ---
Νεότερη ενημέρωση Θα ήθελα να σας ενημερώσω, πως τελικά βρήκα αντικαταστάτη για τις εξετάσεις του εργαστηρίου στο τμήμα μας και επομένως αύριο τελικά δεν θα έρθω, γιατί έχω εξετάσεις στην Καρδίτσα, στο Τμήμα Επιστήμης Τροφίμων και Διατροφής. Κατα συνέπεια, διαβάστε το αρχείο λυμένων ασκήσεων που ανέβασα και θα εξετάσω το ενδεχόμενο κάποιας εξ αποστάσεως αναπλήρωσης πιο μετά .. ίσως σε μία ημερομηνία κοντά στις εξετάσεις του μαθήματος για να τα έχετε και πρόσφατα, θα το δούμε .. για οποιαδήποτε απορία, στείλτε μου εμαιλ στο atmargaris@uth.gr. Καλό διάβασμα και καλή επιτυχία στις εξετάσεις σας !!! | Πέμπτη, 20 Ιουνίου 2024 - 11:52 π.μ.
Εξ αποστάσεως αναπλήρωση ψηφιακής επεξεργασίας σήματος Καλημέρα σε όλους, δεν έβγαλα ακόμη ανακοίνωση για την εξ αποστάσεως αναπλήρωση που λέγαμε γιατί δεν έχει ξεκαθαρίσει η κατάσταση και ίσως τελικά αύριο να έρθω στην Λάρισα (αν έρθω θα βγάλω και άλλη ανακοίνωση). Επειδή πρακτικά λόγω των συνθηκών είναι μάλλον δύσκολο να δρομολογήσουμε την τελευταία στιγμή την εξ αποστάσεως αναπλήρωση, έχω ανεβάσει στα Έγγραφα μαθήματος ένα pdf με 14 σελίδες που περιέχει 30 υποδειγματικά λυμένες ασκήσεις από το βιβλίο μου που καλύπτει όλη την έκταση του μαθήματος και ίσως και πράγματα που είναι εκτός ύλης, δεν ξέρω τι ακριβώς έχετε διδαχθεί και τι όχι - ούτως ή άλλως και στο μάθημα από εκεί θα έλυνα ασκήσεις. Δείτε τις με την ησυχία σας και με προσοχή και θα είμαστε σε επαφή, αν τελικά έρθω αύριο θα ενημερωθείτε από εδώ .. καλό διάβασμα !! | Πέμπτη, 20 Ιουνίου 2024 - 10:41 π.μ.
Ενημέρωση για το μάθημα Συστήματα Αυτομάτου Ελέγχου Καλησπέρα σε όλους ! Δια της παρούσης ανακοινώσεως σας γνωστοποιώ πως έχει δημιουργηθεί στο eClass το μάθημα Συστήματα Αυτομάτου Ελέγχου που αποτελεί μάθημα επιλογής επιστημονικής περιοχής του Ε Εξαμήνου. Το μάθημα αποτελεί συνέχεια των μαθημάτων Σήματα και Συστήματα του Γ Εξαμήνου και Ψηφιακή Επεξεργασία Σήματος του Δ Εξαμήνου (κυρίως όμως του πρώτου) και κατά συνέπεια η παρακολούθησή του απαιτεί την άριστη γνώση της σχετικής θεωρίας αλλά και μαθημάτων ανώτερων μαθηματικών, ειδικότερα, Ανάλυσης, Γραμμικής Άλγεβρας και Διαφορικών Εξισώσεων (οφείλω να σας ενημερώσω για αυτό, διότι πρόκειται για μάθημα επιλογής και θεωρώ πως για τα μαθήματα αυτού του τύπου θα πρέπει πριν την επιλογή να γνωρίζετε τα προ-απαιτούμενα έτσι ώστε να λάβετε τη βέλτιστη απόφαση ανάλογα με τις γνώσεις σας και τις δυνατότητές σας - παρόμοια ενημέρωση λογικά θα έχετε και από τους άλλους συναδέλφους και ίσως οργανωθεί και κάτι πιο επίσημο, να παρακολουθείτε τις ανακοινώσεις) . Όσοι ενδιαφέρονται να δηλώσουν το μάθημα Συστήματα Αυτομάτου Ελέγχου καλούνται να γραφούν στο ομώνυμο ηλεκτρονικό μάθημα του eClass για την ενημέρωση και την περαιτέρω επικοινωνία μας. Τα μαθήματα θα πραγματοποιούνται κάθε Τρίτη 12-16 στην Αίθουσα Ε2. Ακολουθεί η παράθεση του υλικού από τον Οδηγό Σπουδών. Σημαντικό σχόλιο: Διαβάστε προσεκτικά την Κοινή Υπουργική Απόφαση (ΚΥΑ) από τη σελίδα των Ανακοινώσεων του Τμήματος σχετικά με τις υποχρεώσεις σας όσον αφορά στην τήρηση των υγειονομικών κανόνων ασφαλείας (έντυπο πιστοποιητικό εμβολιασμού, κ.λ.π.). Ακολουθώντας την τακτική που σύμφωνα με τα όσα αναφέρθηκαν στην χθεσινή διαδικτυακή συνέλευση τμήματος θα υιοθετηθεί από αρκετούς συναδέλφους, για την αποφυγή συγχρωτισμού θα χωριστείτε σε 2 τμήματα, εκ των οποίων το πρώτο τμήμα (επώνυμα από Α έως Μ) θα διδάσκεται το μάθημα κατά το δίωρο 12-2 ενώ το δεύτερο τμήμα (επώνυμα Ν έως Ω) θα διδάσκεται το μάθημα κατά το δίωρο 2-4. Αυτό βέβαια σημαίνει πως θα προχωράμε κάπως αργά, αλλά αντιλαμβάνεστε πως η προτεραιότητα θα δοθεί στην υγεία. Επίσης είναι πιθανό αυτή η προσέγγιση να αλλάξει στο μέλλον, αφού όταν αργότερα προβείτε στις δηλώσεις μαθημάτων και γίνει γνωστό το πλήθος των φοιτητών που δήλωσαν το μάθημα ίσως υιοθετήσουμε κάποια άλλη λύση. Με άλλα λόγια ξεκινάμε έτσι και βλέπουμε. Εάν είναι αναγκαίο θα καταφύγουμε και στη χρήση των διαδικτυακών εργαλείων. Καλή μας αρχή λοιπόν και τα λέμε την Τρίτη 5/10/2021 στις 12 και 2 το μεσημέρι. Συνιστώ θερμά μεγάλη προσοχή στην τήρηση των μέτρων για το καλό όλων μας. ΜΑΘΗΣΙΑΚΑ ΑΠΟΤΕΛΕΣΜΑΤΑ Σκοπός του μαθήματος είναι η κατανόηση των εννοιών της θεωρίας του αυτομάτου ελέγχου και η παρουσίαση τους μέσα από ένα πλήθος εφαρμογών. Με την ολοκλήρωση του μαθήματος ο φοιτητής/τρια θα έχει τη δυνατότητα να: Υπολογίζει συναρτήσεις μεταφοράς συστημάτων Αναλύει συστήματα στο μιγαδικό πεδίο Υπολογίζει τις εξισώσεις κατάστασης στο χώρο κατάστασης Αναλύει τη συμπεριφορά συστημάτων στο χώρο κατάστασης Μελετάει την ευστάθεια συστημάτων Χρησιμοποιεί κατάλληλα υπολογιστικά εργαλεία για την ανάλυση και σχεδίαση συστημάτων ελέγχου ΠΕΡΙΕΧΟΜΕΝΟ ΜΑΘΗΜΑΤΟΣ Εισαγωγή στα Συστήματα Αυτομάτου Ελέγχου Μετασχηματισμός Laplace Μαθηματικά Μοντέλα Φυσικών Συστημάτων, Ταξινόμηση Συστημάτων Αυτομάτου Ελέγχου Παράσταση Συστημάτων στο Χώρο Κατάστασης Μοντέλα Μεταβλητών Κατάστασης Συναρτήσεις Μεταφοράς Δομικά διαγράμματα Διαγράμματα Ροής Σύνδεση Διαφόρων Παραστάσεων Συστημάτων Χαρακτηριστικά Μεγέθη Συστημάτων Αυτομάτου Ελέγχου με Ανάδραση Απλό Σύστημα Κλειστού Βρόγχου Ανάλυση Μεταβατικής Απόκρισης Μορφή και δράση Βασικών Κατευθυντών Συστημάτων Αυτομάτου Ελέγχου Ευστάθεια Γραμμικών Συστημάτων Ελέγχου Η Μέθοδος του Γεωμετρικού Τόπου Ριζών Μέθοδοι Ανάλυσης με την Βοήθεια της Απόκρισης Συχνότητας Ευστάθεια στο Πεδίο της Συχνότητας Βασικές Αρχές του Λογισμικού MATLAB Βασικές Αρχές του Λογισμικού Εξομοίωσης Simulink. | Σάββατο, 2 Οκτωβρίου 2021 - 5:13 μ.μ.
Εξεταστική Σεπτεμβρίου 2021 Καλησπέρα σε όλους, σχετικά με την αυριανή εξέταση στην Ψηφιακή Επεξεργασία Σήματος (15/9/2021, ώρα 17-19) τα πάντα θα είναι όπως τον Ιούνιο (40 τυχαίες ερωτήσεις σε 50 λεπτά) με τη διαφορά πως αυτή τη φορά δεν θα παραδώσετε λυμένη άσκηση στο χαρτί αλλά θα εξεταστείτε μόνο στην ηλεκτρονική άσκηση. Ωστόσο θα πρέπει ασφαλώς να γνωρίζετε πώς λύνονται ασκήσεις σαν και αυτή που γράψατε στο χαρτί γιατί υπάρχουν ερωτήσεις που πραγματεύονται αυτό ακριβώς το θέμα. Καλή επιτυχία !! | Τρίτη, 14 Σεπτεμβρίου 2021 - 7:26 μ.μ.
Διόρθωση Το δεύτερο μέρος της εξέτασης θα ειναι προφανώς 12 με 13 και όχι 11 με 12 όπως εκ παραδρομής αναφέρεται. | Τετάρτη, 30 Ιουνίου 2021 - 3:39 μ.μ.
Εξετάσεις Ψηφιακής Επεξεργασίας Σήματος Καλησπέρα σε όλους. Σας υπενθυμίζω πως η εξέταση του μαθήματος της Ψηφιακής Επεξεργασίας Σήματος είναι την Παρασκευή 2-7-2021 στις 11 με 1 το μεσημέρι. Η εξέταση θα πραγματοποιηθεί σε δύο φάσεις: στην πρώτη φάση (11:10 με 12) θα εξεταστείτε μέσω eClass με τον ίδιο ακριβώς τρόπο που αυτό έγινε στο μάθημα του Προχωρημένου Προγραμματισμού (40 τυχαία επιλεγμένες ερωτήσεις σε 50 λεπτά ή κάτι τέτοιο) ενώ στη δεύτερη φάση (λόγω της φύσης του μαθήματος) από τις 11 έως τις 12 θα λύσετε στο χαρτί μία άσκηση με κάποια ερωτήματα και θα τη στειλετε φωτογραφημένη ή σκαναρισμένη ως συνημένο αρχείο μέσα από το περιβάλλον των Εργασιών (στην εκφώνηση θα έχει διευκρινήσεις). Στις 11 ακριβώς θα συνδεθείτε στο MS-Teams μέσω του οποίου θα γίνει η επιτήρηση και στις 11:05 περίπου στο eClass για να ξεκινήσετε. Σας εφιστώ την προσοχή να μην συνδεθείτε πιο νωρίς στο eClass γιατι αν παραμείνετε ανενεργοί και συνδεδεμένοι το σύστημα θα σας αποσυνδέσει χωρίς να σας ενημερώσει με αποτέλεσμα την εμφάνιση των γνωστών προβλημάτων κατά την εξέταση. Καλό διάβασμα και τα λέμε την Παρασκευή. | Τετάρτη, 30 Ιουνίου 2021 - 3:12 μ.μ.
Εξεταστέα ύλη πρόσθετων σημειώσεων Σχετικά με το αρχείο των πρόσθετων σημειώσεων που ανέβασα μετά το Πάσχα Έγγραφα --> Βοηθητικό Υλικό --> Θέματα Ψηφιακής Επεξεργασίας Σήματος οι ΕΚΤΟΣ ΥΛΗΣ σελίδες ειναι οι εξής: Σελίδες 14-18 από το Παράδειγμα 1.3.1 και μετά Σελίδες 25 - 26 (να γνωρίζετε απλά πώς ορίζεται το σφάλμα κβαντισμού) Σελίδες 34-36 (μέχρι εκεί που ξεκινά η επόμενη ενότητα, η οποία είναι εντός ύλης) Σελίδες 37 - 39 (Παραδείγματα 1.6.1 και 1.6.2) Σελίδες 53 - 66 (το μόνο που θα διαβάσετε είναι ο ορισμός του χρονοεξαρτώμενου μετασχηματισμού Fourier ΓΙΑΤΙ τον χρειαζόμαστε και σε τι διαφέρει απο το συνήθη μετασχηματισμό και οι ορισμοί του φασματογράμματος και του περιοδογράμματος) Καλό διάβασμα και αν χρειαστείτε οτιδήποτε, το email μου το ξέρετε .... | Τετάρτη, 9 Ιουνίου 2021 - 11:13 π.μ.
Εξεταστέα ύλη βιβλίου Oppenheim Κοινοποιείται η εξεταστέα ύλη από το βιβλίο του Oppenheim για όσους δήλωσαν το εν λόγω σύγγραμα (στις σελίδες που ακολουθούν περιλαμβάνονται και αρκετά παραδείγματα, δεν υπάρχει προφανώς λόγος να τα μάθετε απέξω όπως τη θεωρία, απλά να καταλάβετε τον τρόπο με τον οποίο αναλύονται). Κεφάλαιο 2 -> σελίδες 19-47, 52-79 Κεφάλαιο 3 -> σελίδες 115-127, 134-157 Κεφάλαιο 4 -> 173-187, 201-214, 217-240, 246-251 Κεφάλαιο 5 -> 304-338, 343-375 Κεφάλαιο 6 -> 409-442 Κεφάλαιο 7 -> 534-567, 574-589 Κεφάλαιο 8 -> 668-719 Κεφάλαιο 9 -> 764-768, 772-784 Κεφάλαιο 10 -> 841-858, 861-880, 887-898 | Πέμπτη, 13 Μαΐου 2021 - 9:00 μ.μ.
Πρόσθετο υλικό Καλησπέρα σε όλους. Όπως σας είπα στο μάθημα, το μεγαλύτερο μέρος των όσων θα διδαχθούν από εδώ και πέρα είναι αρκετά εξειδικευμένο και δεν υπάρχει (ακόμη) στο βιβλίο μου, που αν και εκτεταμένο είναι αδύνατο να περιέχει τα πάντα (το αντικείμενο είναι κυριολεκτικά αχανές). Για το λόγο αυτό ετοίμασα ένα πρόσθετο πακέτο σημειώσεων (που στο μέλλον θα ενσωματωθεί στο βιβλίο) το οποίο ανέβασα στο eClass από όπου και μπορείτε να το κατεβάσετε. Στην πραγματικότητα, υπάρχουν δύο αρχεία με (τον ίδιο) τίτλο "Θέματα Ψηφιακής Επεξεργασίας Σήματος" εκ των οποίων το ένα υπάρχει στον κατάλογο "Διαφάνειες Μαθήματος" (αρχείο παρουσίασης) και το άλλο στον κατάλογο "Βοηθητικό υλικό" (αρχειο θεωρίας). Είναι διαθέσιμα για download. Τα λέμε αύριο στο μάθημα στις 12. | Πέμπτη, 13 Μαΐου 2021 - 3:59 μ.μ.
Εξεταστέα ύλη βιβλίου Παρασκευά και σημειώσεων Καλησπέρα σε όλους. Όσοι δεν έχουν λάβει ακόμη το βιβλίο, μπορούν για να κερδίσουν χρόνο, να διαβάσουν μέχρι να το παραλάβουν από το βιβλίο του Παρασκευά (όσοι το έχουν) ή από τις σημειώσεις που είχα ανεβάσει (επαναλαμβάνω πως είναι πολύ σημαντικό να διαβάσετε και να κατανοήσετε τα δυό αρχεία με τις λυμένες ασκήσεις). Κεφάλαιο 5, όλο εκτός σελίδων 297-305 Κεφάλαια 6 και 7 όλα Κεφάλαιο 8 όλο εκτός σελίδων 462-466, 476-τέλος κεφαλαίου. Κεφάλαια 9 και 10 όλα Κεφάλαιο 11 όλο εκτός σελίδων 623-626, 636-639, 643-650 και 668-τέλος. Είναι αυτονόητο πως οι σελίδες που περιέχουν κώδικα Matlab και σχετιζόμενο υλικό, είναι εκτός ύλης, οπότε οι πραγματικές σελίδες που έχετε να διαβάσετε είναι αρκετά λιγότερες. Επίσης ανάμεσα σε αυτές τις σελίδες ειναι και αρκετά παραδείγματα τα οποία τα έχω συμπεριλάβει στις παραπάνω σελίδες, αλλά το έαν θα τα διαβάσετε ή όχι είναι θέμα του καθενός. Από τις σημειώσεις που ανέβασα στο eclass, διαβάστε τις σελίδες 23-143. Τα λέμε την Παρασκευή στις 12. | Τρίτη, 11 Μαΐου 2021 - 5:17 μ.μ.
Εξεταστέα ύλη Καλησπέρα και χρόνια πολλά !! με αφορμή την αυριανή έναρξη των μαθημάτων κοινοποιώ την εξεταστέα ύλη του μαθήματος από το βιβλίο μου έτσι όπως αυτή έχει διαμορφωθεί μέχρι τώρα (εκτός από το βιβλίο θα ανεβάσω και ακόμη ένα PDF σε λίγες μέρες με υλικό που δεν υπάρχει στο βιβλίο). Τα κεφάλαια 1 έως 5 είναι εκτός ύλης αφού αφορούν σήματα και συστήματα συνεχούς χρόνου αν και φυσικά μπορείτε να ανατρέξετε και σε αυτά αφού τα πεδία του συνεχούς και του διακριτού χρόνου είναι παρόμοια. Όσον αφορά στα υπόλοιπα κεφάλαια, οι ΕΚΤΟΣ ΥΛΗΣ ενότητες (αυτό σημαίνει πως θα διαβάσετε τα υπόλοιπα) με τις αντίστοιχε σελίδες (εντός παρενθέσεων) είναι οι εξης: 6.8.3 (361-365), 7.4.1 και 7.4.2 (378-383), σελίδες 386-397, 7.5 (397-399), 7.6 (399-403), 7.11 (410-426), 8.4 (437-438), 8.6 (440-441), 8.7.1 και 8.7.2 (442-445), 8.7.4 (451-452), 8.9.3 (462-466), 8.9.6 (477-484), 9.3.2 (502-503), 9.3.5 (506-509). 9.4.3 (527-530), 9.5.3 (551-552), σελίδες (573-576), σελίδες 581-584, σελίδες 589-608, όλα τα αναλογικά φίλτρα είναι εκτός (δηλαδή οι σελίδες 609-756), 10.14 (770-773), 10.16.3 (787-793), σελίδες 794-823, σελίδες 841-890. Οι αποδείξεις είναι φυσικά εκτός ύλης - γενικά να ξέρετε καλά τους βασικούς ορισμούς και τεχνικές και να δώσετε έμφαση στις λυμένες ασκήσεις που ανέβασα πριν τις γιορτές (δύο αρχεία). Θα τα πούμε και στο μάθημα. Εάν κάποιοι έχουν πάρει άλλο βιβλίο, ας με ενημερώσουν να βγάλω την ύλη και από εκεί. Τα λέμε αύριο στο μάθημα !! | Κυριακή, 9 Μαΐου 2021 - 3:31 μ.μ.
Ασκήσεις και διαφάνειες Καλησπέρα, σας ενημερώνω πως έχω ανεβάσει στο e-Class όλες τις διαφάνειες του μαθήματος καθώς και ένα δεύτερο σετ 30 λυμένων ασκήσεων πάνω σε Ανάλυση Fourier στο πεδίο του διακριτού χρόνου. Σχετικά με το υλικό των διαφανειών που καλύπτει την ύλη του μαθήματος - αφού περιέχονται πολύ περισσότερα πράγματα από όσα χρειαζόμαστε - είναι προφανές πως οι διαφανειες για Σήματα συνεχούς χρόνου, Συστήματα συνεχούς χρόνου, Ανάλυση Fourier στο πεδίο του συνεχούς χρόνου, Μετασχηματισμός Laplace και ανάλυση συστημάτων στο χώρο των s είναι εκτός ύλης (αφού καλύπτουν το πεδίο του συνεχούς χρόνου), ενώ από τις υπόλοιπες διαφάνειες, εκτός ύλης (μέχρι τώρα, εάν δούμε πως χρειαζόμαστε κάτι άλλο, το βλέπουμε όταν έρθει η ώρα) είναι οι επόμενες σελίδες Σήματα διακριτού χρόνου, 21-22, 44 - τέλος Συστήματα διακριτού χρόνου 16-22, 28-47, 49-54, 62 - τέλος Μετασχηματισμός Ζ 20-21, 25, 54-62, 69-τέλος Ανάλυση Fourier στο πεδίο του διακριτού χρόνου 22-25, 33, 39-43, 71-77, 114-117, 154-163, 175-179, 183-τέλος. Μέχρι να πάρετε τα βιβλία σας διαβάστε τη θεωρία από το βιβλίο του Παρασκευά που το έχετε όλοι σας, δεν υπάρχει λόγος να καθυστερείτε (αν και είναι κάπως πιο συνοπτικό σε σχέση με αυτά που θα πάρετε, ωστόσο οι διαφάνειες είναι προφανώς πιο συνοπτικές από αυτό - ως διαφάνειες που είναι - οπότε διαβάστε από εκεί) Τα λέμε αύριο στο μάθημα. | Πέμπτη, 15 Απριλίου 2021 - 7:16 μ.μ.
Εύδοξος Σχετικά με τα βιβλία του Ευδόξου μια που χτες άνοιξε η πλατφόρμα για τις δηλώσεις, μπορείτε να διαλέξετε όποιο επιθυμείτε, είναι όλα πολυ καλά συγγράμματα και καλύπτουν το μάθημα και με το παραπάνω. Βέβαια, εγώ διδάσκω από το δικό μου βιβλίο (το τρίτο της λίστας), αφού το ξέρω καλύτερα από κάθε άλλο και έχω ετοιμάσει διαφάνειες και σχετικό υλικό, οπότε ίσως είναι καλό να δηλώσετε αυτό, για να έχουμε ένα κοινό σημείο αναφοράς. Εάν το έχετε πάρει στο προηγούμενο εξάμηνο ή θέλετε να δηλώσετε κάποιο άλλο, συνιστώ το βιβλίο των Oppenheim και Schaffer (το πρώτο της λίστας). Τα βιβλία των Proakis J, Manolakis D (το πέμπτο της λίστας) και του του Αντωνίου (το τέταρτο της λίστας) επίσης είναι αξιόλογα. | Τρίτη, 23 Μαρτίου 2021 - 7:50 μ.μ.
Σημειώσεις Ψηφιακής Επεξεργασίας Σήματος Καλημέρα σε όλους. Στα έγγραφα του μαθήματος και στην Ενότητα "Βοηθητικό Υλικό" έχω ανεβάσει ένα πακέτο σημειώσεων που είχα γράψει πριν από 10 χρόνια όταν δίδασκα το μάθημα της Ψηφιακής Επεξεργασίας Σήματος στο Τμήμα Πληροφορικής του (τότε) ΤΕΙ Θεσσαλονίκης και οι οποίες στη συνέχεια εξελίχθηκαν στο βιβλίο που διδάσκω στο μάθημά μας. Κατεβάστε τις και δείτε τις με την ελπίδα να βοηθήσουν. Αν βρω και κάτι άλλο στο διαδίκτυο που να είναι ελεύθερο και νόμιμο θα το ανεβάσω (καταλαβαίνετε πως δεν μπορώ να ανεβάσω copyrighted υλικό). | Τρίτη, 23 Μαρτίου 2021 - 1:05 μ.μ.
Ανάρτηση διαφανειών Σας ενημερώνω πως έχω αναρτήσει τις διαφάνειες του βιβλίου μου για τα σήματα και συστήματα συνεχούς και διακριτού χρόνου. Ωστόσο θα πρότεινα να μην διαβάσετε από εκεί επειδή έχει πολύ περισσότερα από όσα έχουν διδαχθεί, τα οποία μάλιστα είναι συνοπτικά διατυπωμένα. Αντίθετα σας παραπέμπω στο βιβλίο που πήρατε στο μάθημα Σήματα και Συστήματα στο προηγούμενο εξάμηνο. Οποιοδήποτε βιβλίο και αν έχετε επιλέξει περιλαμβάνει όλα όσα έχουμε πει αφού αποτελούν βασικές έννοιες και αρχές και προφανώς περιγράφονται με μεγαλύτερη λεπτομέρεια σε σχέση με το συνοπτικό στυλ που χαρακτηρίζει τις διαφάνειες. Εναλλακτικά μπορείτε να παρακουθήσετε τα video καταγραφής του μαθήματος που έχουν αρχίσει να ανεβαίνουν από αυτή την εβδομάδα. | Τρίτη, 9 Μαρτίου 2021 - 7:25 μ.μ.
Αναβολή μαθήματος Όπως θα έχετε ενδεχομένως ενημερωθεί και από τη σελίδα του Τμήματος, το αυριανό μάθημα αναβάλλεται λόγω της έντονης σεισμικής δραστηριότητας. Ψυχραιμία και προσοχή και ελπίζω να τα πούμε τη Δευτέρα. | Πέμπτη, 4 Μαρτίου 2021 - 10:01 μ.μ.